Γοργόνες

Γοργόνες

Gorgons, Gorgon, Γοργόνα

Τέρατα της Ελληνικής Μυθολογίας.

Σύμφωνα με την επικρατέστερη εκδοχή ήταν τρεις η Σθενώ, η Ευρυάλη και η Μέδουσα).

Από τις τρεις μόνο η Μέδουσα (ή Γοργώ) ήταν θνητή.

Καταγωγή
Θεωρούνται θυγατέρες του Φόρκυος και της Κητούς.

Αδελφές τους θεωρούνται οι Γραίες, η Σκύλλα και η Χάρυβδη.

Χαρακτηριστικά
Σύμφωνα με την περιγραφή του Ησιόδου, οι τρεις γοργόνες η Σθεινώ, η Ευρυάλη και η Μέδουσα, ήταν στην όψη φοβερά τέρατα με άγρια μάτια κατακόκκινα και στρογγυλά, με φίδια αντί για μαλλιά, με δόντια σαν χαυλιόδοντες αγριόχοιρου, με χάλκινα χέρια και χρυσές φτερούγες. Από αυτές μόνο η Μέδουσα ήταν θνητή και τρωτή.

Περσεύς και Μέδουσα
Ο ήρωας Περσέας ανέλαβε να σκοτώσει τη Μέδουσα και, με τη βοήθεια των θεών έφτασε στη χώρα των γοργόνων.
 * Ο Άδης του έδωσε το κράνος του,
 * η Αθηνά την ασπίδα της και
 * ο Ερμής τις φτερούγες των ποδιών και του κεφαλιού του κι ένα ξίφος από πολύ σκληρό σίδηρο.

Προχώρησε προς το μέρος των γοργόνων ανάποδα και, υψώνοντας μπροστά από το πρόσωπό του τη λαμπερή και γυαλιστερή ασπίδα του, έβλεπε τα φοβερά τέρατα μέσα από την ασπίδα σαν σε καθρέφτη, γιατί το βλέμμα τους ήταν τρομερό και είχε τη δύναμη να απολιθώνει. Με ένα χτύπημα του σπαθιού του έκοψε το κεφάλι της Μέδουσας, που από το αίμα της αναδύθηκαν φίδια που σφύριζαν, ενώ από τις σταγόνες του αίματος που χύθηκαν γεννήθηκε ο Χρυσάορας, πατέρας του Γηρυόνη και της Έχιδνας και το φτερωτό άλογο ο Πήγασος.

Το κεφάλι της Μέδουσας προσφέρθηκε στη θεά Αθηνά, που το έβαλε στην ασπίδα της. Είναι το περίφημο "γοργόνειο".

Μεταγενέστερη Μυθολογία
Γοργόνα, όπως μας λέει ο μύθος, είναι και η αδελφή του Μ. Αλέξανδρου που έχει κορμί γυναίκας από τη μέση και πάνω και κορμί ψαριού από τη μέση και κάτω. Αθάνατη, γιατί ήπιε το αθάνατο νερό, πλανιέται αιώνια στις θάλασσες και ρωτάει όποιο καράβι συναντήσει: "Ζει ο βασιλιάς Αλέξανδρος;". Αν της απαντήσουν ναι, τότε η απέραντη θάλασσα γαληνεύει απ' το γλυκό τραγούδι της. Αλίμονο όμως αν οι απερίσκεπτοι ναυτικοί απαντήσουν πως πέθανε. Άγρια κύματα σηκώνονται και η οργισμένη γοργόνα βυθίζει το καράβι και πνίγει τους ναύτες.

Ετυμολόγηση ονομάτων
Κατά κάποια ετυμολόγηση, τα ονόματα των Γοργόνων σημαίνουν τα εξής :
 * Σθενώ = δύναμη,
 * Ευρυάλη = μεγάλο άλμα και
 * Μέδουσα ή Γοργώ = άγριο βλέμμα.

Οι Γοργόνες ως έθνος
Σύμφωνα με τον Διόδωρο τον Σικελιώτη οι Γοργόνες ήταν μυθικό έθνος γυναικών, που κατοικούσαν στη Λιβύη πλησίον της λίμνης Τριτωνίδας και πολεμούσαν με τις γείτονικές τους Αμαζόνες. Όταν βασίλευε η Μέδουσα κατανικήθηκαν από τον Περσέα. Επίσης ο Ηρακλής αγωνίστηκε εναντίον τους.

Γοργόνες και Κάρες
Σύμφωνα με την ορθολογιστική ερμηνεία αποτελούν την, υπό των Ελλήνων μυθοπλαστών της κλασσικής εποχής, μυθολογική παραποίηση των Καρών (Karkisa), που εκτελούσαν πειρατικές επιδρομές στο Αιγαίο, αλλά και στην Μεσόγειο γενικότερα, στην 2η χιλιετηρίδα π.Χ.